amanoisuno/poet huggingface dataset:
求友 王建
鑒形須明鏡，療疾須良醫。若無傍人見，形疾安自知。世路薄言行，學成棄其師。每懷一飯恩，不重勸勉詞。斅學既不誠，朋友道日虧。遂作名利交，四海爭奔馳。常慕正直人，生死不相離。苟能成我身，甘與僮僕隨。我言彼當信，彼道我無疑。針藥及病源，以石投深池。終朝舉善道，敬愛當行之。縱令誤所見，亦貴本相規。不求立名聲，所貴去瑕玼。各願貽子孫，永爲後世資。
寄李益少監兼送張實遊幽州 王建
大雅廢已久，人倫失其常。天若不生君，誰復爲文綱。迷者得道路，溺者遇舟航。國風人已變，山澤增輝光。星辰有其位，豈合離帝傍。賢人既遐征，鳳鳥安來翔。少小慕高名，所念隔山岡。集卷新紙封，每讀常焚香。古來難自達，取鑑在賢良。未爲知音故，徒恨名不彰。諒無金石堅，性命豈能長。常恐一世中，不上君子堂。偉哉清河子，少年志堅強。篋中有素文，千里求發揚。自願音韻乖，無因合宮商。幸君達精誠，爲我求回章。
寄崔列中丞 王建
火山無冷地，濁流無清源。人生在艱世，何處避讒言。諸侯鎮九州，天子開四門。尚有忠義士，不得申其冤。嘉木移遠植，爲我當行軒。君子居要途，易失主人恩。我愛古人道，師君直且溫。貪泉誓不飲，邪路誓不奔。如何非岡坂，故使車輪翻。妓妾隨他人，家事幸獲存。當時門前客，默默空冤煩。從今遇明代，善惡亦須論。莫以曾見疑，直道遂不敦。
喩時 王建
去者如弊帷，來者如新衣。鮮華非久長，色落還棄遺。詎知行者夭，豈悟壯者衰。區區未死間，回面相是非。好聞苦不樂，好視忽生疵。乃明萬物情，皆逐人心移。古今盡如此，達士將何爲。
贈王侍御 王建
愚者昧邪正，貴將平道行。君子抱仁義，不懼天地傾。三受主人辟，方出咸陽城。遲疑匪自崇，將顯求賢名。自來掌軍書，無不盡臣誠。何必操白刃，始致海內平。恭事四海人，甚於敬公卿。有惡如己辱，聞善如已榮。或人居飢寒，進退陳中情。徹晏聽苦辛，坐臥身不寧。以心應所求，盡家猶爲輕。衣食有親疎，但恐踰禮經。我今願求益，詎敢爲友生。幸君揚素風，永作來者程。
宋氏五女 王建
五女誓終養，貞孝內自持。兔絲自縈紆，不上青松枝。晨昏在親傍，閑則讀書詩。自得聖人心，不因儒者知。少年絕音華，貴絕父母詞。素釵垂兩髦，短窄古時衣。行成聞四方，徵詔環珮隨。同時入皇宮，聯影步玉墀。鄉中尚其風，重爲修茅茨。聖朝有良史，將此爲女師。
送于丹移家洺州 王建
憶昔門館前，君當童子年。今來見成長，俱過遠所傳。詩禮不外學，兄弟相攻研。如彼販海翁，豈種溪中田。四方尚爾文，獨我敬爾賢。但愛金玉聲，不貴金玉堅。孤遺一室中，寢食不相捐。飽如腸胃同，疾若膚體連。耕者求沃土，漚者求深源。彼邦君子居，一日可徂遷。念此居處近，各爲衣食牽。從今不見面，猶勝異山川。既乖歡會期，鬱鬱兩難宣。素琴苦無徽，安得宮商全。他皆緩別日，我願促行軒。送人莫長歌，長歌離恨延。羸馬不知去，過門常盤旋。會當爲爾鄰，有地容一泉。
留別舍弟 王建
孤賤相長育，未曾爲遠遊。誰不重歡愛，晨昏闕珍羞。出門念衣車，草木當窮秋。非疾有憂歎，實爲人子尤。世情本難合，對面隔山丘。況復干戈地，儒夫何所投。與爾俱長成，尚爲溝壑憂。豈非輕歲月，少小不勤修。從今解思量，勉力謀善猷。但得成爾身，衣食寧我求。固合受此訓，墮慢爲身羞。歲暮當歸來，慎莫懷遠遊。
壞屋 王建
官家有壞屋，居者願離得。苟或幸其遷，回循任傾側。若當君子住，一日還修餙。必使換榱楹，先須木端直。永令雀與鼠，無處求棲息。堅固傳後人，從今勉勞力。以茲喩臣下，亦可成邦國。雖曰愚者詞，將來幸無惑。
送薛蔓應舉 王建
四海重貢獻，珠賮稱至珍。聖朝開禮闈，所貴集嘉賓。若生在世間，此路出常倫。一士登甲科，九族光彩新。憧憧車馬徒，爭路長安塵。萬目視高天，昇者得苦辛。況子當少年，丈人在咸秦。出門見宮闕，獻賦侍朱輪。有賢大國豐，無子一家貧。男兒富邦家，豈爲榮其身。煌煌文明代，俱幸生此辰。自顧非國風，難以合聖人。子去東堂上，我歸南澗濱。願君勤作書，與我山中鄰。
將歸故山留別杜侍御 王建
有川不得涉，有路不得行。沈沈百憂中，一日如一生。錯來干諸侯，石田廢春耕。虎戟衞重門，何因達中誠。日月俱照輝，山川異陰晴。如何百里間，開目不見明。我今歸故山，誓與草木幷。願君去丘坂，長使道路平。
送韋處士老舅 王建
憶昨癡小年，不知有經籍。常隨童子遊，多向外家劇。偷花入鄰里，弄筆書牆壁。照水學梳頭，應門未穿幘。人前賞文性，棃果蒙不惜。賦字詠新泉，探題得幽石。自從出關輔，三十年作客。風雨一飄颻，親情多阻隔。如何二千里，塵土驅蹇瘠。良久陳苦辛，從頭歎衰白。既來今又去，暫笑還成戚。落日動征車，春風卷離席。雲臺觀西路，華岳祠前柏。會得過帝鄉，重尋舊行蹟。
送同學故人 王建
各爲四方人，此地同事師。業成有先後，不得長相隨。出林多道路，緣岡復遶陂。念君辛苦行，令我形體疲。黃葉墮車前，四散當此時。亭上夜蕭索，山風水離離。
幽州送申稷評事歸平盧 王建
行子繞天北，山高塞復深。升堂展客禮，臨水濯纓襟。驅馳戎地馬，聚散林間禽。一杯瀉東流，各願無異心。薊亭雖苦寒，春夕勿重衾。從軍任白頭，莫賣故山岑。
溫門山 王建
早入溫門山，羣峰亂如戟。崩崖欲相觸，呀豁斷行跡。脫屐尋淺流，定足畏欹石。路盡十里溪，地多千歲栢。洞門晝陰黑，深處惟石壁。似見丹砂光，亦聞鍾乳滴。靈池出山底，沸水沖地脈。暖氣成濕煙，濛濛窗中白。隨僧入古寺，便是雲外客。月出天氣涼，夜鐘山寂寂。
代故人新姬侍疾 王建
雙轂不回轍，子疾已在傍。侍坐長搖扇，迎醫漸下牀。新施箱中幔，未洗來時妝。奉君纏綿意，幸願莫相忘。
採桑 王建
鳥鳴桑葉間，綠條復柔柔。攀看去手近，放下長長鉤。黃花蓋野田，白馬少年遊。所念豈回顧，良人在高樓。
早起 王建
回燈正衣裳，出戶星未稀。堂前候姑起，環珮生晨輝。暗池光羃䍥，密樹花葳蕤。九城鐘漏絕，遙聽直郎歸。
涼州行 王建
涼州四邊沙皓皓，漢家無人開舊道。邊頭州縣盡胡兵，將軍別築防秋城。萬里人家皆已沒，年年旌節發西京。多來中國收婦女，一半生男爲漢語。蕃人舊日不耕犂，相學如今種禾黍。驅羊亦著錦爲衣，爲惜氈裘防鬬時。養蠶繅繭成匹帛，那堪繞帳作旌旗。城頭山雞鳴角角，洛陽家家學胡樂。
寒食行 王建
寒食家家出古城，老人看屋少年行。丘壠年年無舊道，車徒散行入衰草。牧兒驅牛下塚頭，畏有家人來灑掃。遠人無墳水頭祭，還引婦姑望鄉拜。三日無火燒紙錢，紙錢那得到黃泉。但看壠上無新土，此中白骨應無主。
促剌詞 王建
促剌復促剌，水中無魚山無石。少年雖嫁不得歸，頭白猶著父母衣。田邊舊宅非所有，我身不及逐雞飛。出門若有歸死處，猛虎當衢向前去。百年不遺踏君門，在家誰喚爲新婦。豈不見他鄰舍娘，嫁來常在舅姑傍。
壠頭水 王建
壠水何年壠頭別，不在山中亦嗚咽。征人塞耳馬不行，未到壠頭聞水聲。謂是西流入蒲海，還聞北去繞龍城。壠東壠西多屈曲，野麋飲水長簇簇。胡兵夜回水旁住，憶著來時磨劒處。向前無井復無泉，放馬回看壠頭樹。
北邙行 王建
北邙山頭少閑士，盡是洛陽人舊墓。舊墓人家歸葬多，堆著黃金無買處。天涯悠悠葬日促，岡坂崎嶇不停轂。高張素幕繞銘旌，夜唱挽歌山下宿。洛陽城北復城東，魂車祖馬長相逢。車轍廣若長安路，蒿草少於松柏樹。澗底盤陀石漸稀，盡向墳向作羊虎。誰家石碑文字滅，後人重取書年月。朝朝車馬送葬回，還起大宅與高臺。
溫泉宮行 王建
十月一日天子來，青繩御路無塵埃。宮前內裏湯各別，每箇白玉芙蓉開。朝元閣向山上起，城繞青山龍暖水。夜開金殿看星河，宮女知更月明裏。武皇得仙王母去，山雞晝鳴宮中樹。溫泉決決出宮流，宮使年年修玉樓。禁兵去盡無射獵，日西麋鹿登城頭。棃園弟子偷曲譜，頭白人間教歌舞。
春詞 王建
紅煙滿戶日照梁，天絲軟弱蟲飛揚。菱花霍霍繞帷光，美人對鏡著衣裳。庭中並種相思樹，夜夜還棲雙鳳凰。
遼東行 王建
遼東萬里遼水曲，古戍無城復無屋。黃雲蓋地雪作山，不惜黃金買衣服。戰回各自收弓箭，正西回面家鄉遠。年年郡縣送征人，將與遼東作丘坂。寧爲草木鄉中生，有身不向遼東行。
塞上梅 王建
天山路傍一株梅，年年花發黃雲下。昭君已歿漢使回，前後征人惟繫馬。日夜風吹滿隴頭，還隨隴水東西流。此花若近長安路，九衢年少無攀處。
戴勝詞 王建
戴勝誰與爾爲名，木中作窠牆上鳴。聲聲催我急種轂，人家向田不歸宿。紫冠采采褐羽斑，銜得蜻蜓飛過屋。可憐白鷺滿綠池，不如戴勝知天時。
鞦韆詞 王建
長長絲繩紫復碧，嫋嫋橫枝高百尺。少年兒女重鞦韆，盤巾結帶分兩邊。身輕裙薄易生力，雙手向空如鳥翼。下來立定重繫衣，復畏斜風高不得。傍人送上那足貴，終賭鳴璫鬬自起。回回若與高樹齊，頭上寶釵從墮地。眼前爭勝難爲休，足踏平地看始愁。
開池得古釵 王建
美人開池北堂下，拾得寶釵金未化。鳳凰半在雙股齊，鈿花落處生黃泥。當時墮地覓不得，暗想窗中還夜啼。可知將來對夫壻，鏡前學梳古時髻。莫言至死亦不遺，還似前人初得時。
賽神曲 王建
男抱琵琶女作舞，主人再拜聽神語。新婦上酒勿辭勤，使爾舅姑無所苦。椒漿湛湛桂座新，一雙長箭繫紅巾。但願牛羊滿家宅，十月報賽南山神。青天無風水復碧，龍馬上鞍牛服軛。紛紛醉舞踏衣裳，把酒路旁勸行客。
田家留客 王建
人家少能留我屋，客有新漿馬有粟。遠行僮僕應苦飢，新婦廚中炊欲熟。不嫌田家破門戶，蠶房新泥無風土。行人但飲莫畏貧，明府上來何苦辛。丁寧回語屋中妻，有客勿令兒夜啼。雙塚直西有縣路，我教丁男送君去。
精衞詞 王建
精衞誰教爾填海，海邊石子青磊磊。但得海水作枯池，海中魚龍何所爲。口穿豈爲空銜石，山中草木無全枝。朝在樹頭暮海裏，飛多羽折時墮水。高山未盡海未平，願我身死子還生。
老婦歎鏡 王建
嫁時明鏡老猶在，黃金鏤畫雙鳳背。憶昔咸陽初買來，燈前自繡芙蓉帶。十年不開一片鐵，長向暗中梳白髮。今日後牀重照看，生死終當此長別。
望夫石 王建
望夫處，江悠悠，化爲石，不回頭。上頭日日風復雨，行人歸來石應語。
別鶴曲 王建
主人一去池水絕，池鶴散飛不相別。青天漫漫碧水重，知向何山風雪中。萬里雖然音影在，兩心終是死生同。池邊巢破松樹死，樹頭年年烏生子。
雉將雛 王建
雉咿喔，雛出㲉，毛斑斑，觜啄啄。學飛未得一尺高，還逐母行旋母脚。麥壟淺淺難蔽身，遠去戀雛低怕人。時時土中鼓兩翅，引雛拾蟲不相離。
白紵歌二首 一 王建
天河漫漫北斗璨，宮中烏啼知夜半。新縫白紵舞衣成，來遲邀得吳王迎。低鬟轉面掩雙袖，玉釵浮動秋風生。酒多夜長夜未曉，月明燈光兩相照，後庭歌聲更窈窕。
白紵歌二首 二 王建
館娃宮中春日暮，荔枝木瓜花滿樹。城頭烏棲休擊鼓，青蛾彈瑟白紵舞。夜天曈曈不見星，宮中火照西江明。美人醉起無次第，墮釵遺珮滿中庭。此時但願可君意，回晝爲宵亦不寐，年年奉君君莫棄。
短歌行 王建
人初生，日初出，上山遲，下山疾。百年三萬六千朝，夜裏分將強半日。有歌有舞須早爲，昨日健於今日時。人家見生男女好，不知男女催人老。短歌行，無樂聲。
飲馬長城窟 王建
長城窟，長城窟邊多馬骨。古來此地無井泉，賴得秦家築城卒。征人飲馬愁不回，長城變作望鄉堆。蹄蹤未乾人去近，續後馬來泥污盡。枕弓睡著待水生，不見陰山在前陣。馬蹄足脫裝馬頭，健兒戰死誰封侯。
烏夜啼 王建
庭樹烏，爾何不向別處棲？夜夜夜半當戶啼。家人把燭出洞戶，驚棲失羣飛落樹。一飛直欲飛上天，回回不離舊棲處。未明重繞主人屋，欲下空中黑相觸。風飄雨濕亦不移，君家樹頭多好枝。
簇蠶辭 王建
蠶欲老，箔頭作繭絲皓皓。場寬地高風日多，不向中庭曬蒿草。神蠶急作莫悠揚，年來爲爾祭神桑。但得青天不下雨，上無蒼蠅下無鼠。新婦拜簇願繭稠，女灑桃漿男打鼓。三日開箔雪團團，先將新繭送縣官。已聞鄉里催織作，去與誰人身上著。
渡遼水 王建
渡遼水，此去咸陽五千里。來時父母知隔生，重著衣裳如送死。亦有白骨歸咸陽，營家各與題本鄉。身在應無回渡日，駐馬相看遼水傍。
空城雀 王建
空城雀，何不飛來人家住？空城無人種禾黍，土間生子草間長。滿地蓬蒿幸無主，近村雖有高樹枝。雨中無食長苦飢，八月小兒挾弓箭。家家畏向田頭飛，但能不出空城裏。秋時百草皆有子，報言黃口莫啾啾，長爾得成無橫死。
水運行 王建
西江運船立紅幟，萬棹千帆繞江水。去年六月無稻苗，已說水鄉人餓死。縣官部船日算程，暴風惡雨亦不停。在生有樂當有苦，三年作官一年行。壞舟畏鼠復畏漏，恐向太倉折升斗。辛勤耕種非毒藥，看著不入農夫口。用盡百金不爲貴，但得一金即爲利。遠徵海稻供邊食，豈如多種邊頭地。
當窗織 王建
歎息復歎息，園中有棗行人食。貧家女爲富家織，翁母隔牆不得力。水寒手澁絲脆斷，續來續去心腸爛。草蟲促促機下啼，兩日催成一匹半。輸官上頂有零落，姑未得衣身不著。當窗却羨青樓倡，十指不動衣盈箱。
失釵怨 王建
貧女銅釵惜於玉，失却來尋一日哭。嫁時女伴與作妝，頭戴此釵如鳳凰。雙杯行酒六親喜，我家新婦宜拜堂。鏡中乍無失髻樣，初起猶疑在牀上。高樓翠鈿飄舞塵，明日從頭一遍新。
春燕詞 王建
新燕新燕何不定，東家綠池西家井。飛鳴當戶影悠揚，一遶簷頭一遶梁。黃姑說向新婦女，去年墮子汙衣箱。已能辭山復過海，幸我堂前故巢在。求食慎勿愛高飛，空中飢鳶爲爾害。辛勤作窠在畫梁，願得年年主人富。
古宮怨 王建
乳烏啞啞飛復啼，城頭晨夕宮中棲。吳王別殿繞江水，後宮不開美人死。
關山月 王建
關山月，營開道白前軍發。凍輪當磧光悠悠，照見三堆兩堆骨。邊風割面天欲明，金沙嶺西看看沒。
贈離曲 王建
合歡葉墮梧桐秋，鴛鴦背飛水分流。少年使我忽相棄，雌號雄鳴夜悠悠。夜長月沒蟲切切，冷風入房燈焰滅。若知中路各西東，彼此不忘同心結。收取頭邊蛟龍枕，留著箱中雙雉裳。我今焚却舊房物，免使他人登爾牀。
宛轉詞 王建
宛宛轉轉勝上紗，紅紅綠綠苑中花。紛紛泊泊夜飛鵶，寂寂寞寞離人家。
水夫謠 王建
苦哉生長當驛邊，官家使我牽驛船。辛苦日多樂日少，水宿沙行如海鳥。逆風上水萬斛重，前驛迢迢後淼淼。半夜緣堤雪和雨，受他驅遣還復去。衣寒衣濕披短蓑，臆穿足裂忍痛何。到明辛苦無處說，齊聲騰踏牽船出。一間茆屋何所值，父母之鄉去不得。我願此水作平田，長使水夫不怨天。
田家行 王建
男聲欣欣女顏悅，人家不怨言語別。五月雖熱麥風清，簷頭索索繰車鳴。野蠶作繭人不取，葉間撲撲秋蛾生。麥收上場絹在軸，的知輸得官家足。不望入口復上身，且免向城賣黃犢。回家衣食無厚薄，不見縣門身即樂。
去婦 王建
新婦去年腁手足，衣不暇縫蠶廢簇。白頭使我憂家事，還如夜裏燒殘燭。當初爲取傍人語，豈道如今自辛苦。在時縱嫌織絹遲，有絲不上鄰家機。
神樹詞 王建
我家家西老棠樹，須晴即晴雨即雨。四時八節上杯盤，願神莫離神處所。男不着丁女在舍，官事上下無言語。老身長健樹婆娑，萬歲千年作神主。
古謠 王建
一東一西壠頭水，一聚一散天邊霞。一來一去道上客，一顛一倒池中麻。
公無渡河 王建
渡頭惡天兩岸遠，波濤塞川如疊坂。幸無白刃驅向前，何用將身自棄捐。蛟龍嚙骨魚食血，黃泥直下無青天。男兒縱輕婦人語，惜君性命還須取。婦人無力挽斷衣，舟沈身死悔難追。公無渡河，公須自爲。
海人謠 王建
海人無家海裏住，採珠役象爲歲賦。惡波橫天山塞路，未央宮中常滿庫。
行見月 王建
月初生，居人見月一月行。行行一年十二月，強半馬上看盈缺。百年歡樂能幾何，在家見少行見多。不緣衣食相驅遣，此身誰願長奔波。篋中有帛倉有粟，豈向天涯走碌碌。家人見月望我歸，正是道上思家時。
七夕曲 王建
河邊獨自看星宿，夜織天絲難接續。拋梭振鑷動明璫，爲有秋期眠不足。遙愁今夜河水隔，龍駕車轅鵲填石。流蘇翠帳星渚間，環珮無聲燈寂寂。兩情纏綿忽如故，復畏秋風生曉路。幸回郎意且斯須，一年中別今始初，明星未出少停車。
兩頭纖纖 王建
兩頭纖纖青玉玦，半白半黑頭上髮。偪偪仆仆春冰裂，磊磊落落桃花結。
獨漉歌 王建
獨獨漉漉，鼠食貓肉。烏日中，鶴露宿，黃河水直人心曲。
寄遠曲 王建
美人別來無處所，巫山月明湘江雨。千回相見不分明，井底看星夢中語。兩心相對尚難知，何況萬里不相疑。
傷韋令孔雀詞 王建
可憐孔雀初得時，美人爲爾別開池。池邊鳳凰作伴侶，羌聲鸚鵡無言語。雕籠玉架嫌不棲，夜夜思歸向南舞。如今憔悴人見惡，萬里更求新孔雀。熱眠雨水飢拾蟲，翠尾盤泥金彩落。多時人養不解飛，海山風黑何處歸。
傷鄰家鸚鵡詞 王建
東家小女不惜錢，買得鸚鵡獨自憐。自從死却家中女，無人更共鸚鵡語。十日不飲一滴漿，淚漬綠毛頭似鼠。舌關啞咽畜哀怨，開籠放飛離人眼。短聲亦絕翠臆翻，新墓崔嵬舊巢遠。此禽有志女有靈，定爲連理相並生。
春來曲 王建
春欲來，每日望春門早開。黃衫白馬帶塵土，逢著探春人却回。御堤內園曉過急，九衢大宅家家入。青帝少女染桃花，露妝初出紅猶濕。光風暾暾蝶宛宛，遶樹氣匝枝柯軟。可憐寒食街中郎，早起著得單衣裳。少年即見春好處，似我白頭無好樹。
春去曲 王建
春已去，花亦不知春去處。緣岡繞澗却歸來，百回看著無花樹。就中一夜東風惡，收紅拾紫無遺落。老夫不比少年兒，不中數與春別離。
東征行 王建
桐栢水西賊星落，梟雛夜飛林木惡。相國刻日波濤清，當朝自請東南征。舍人爲賓侍郎副，曉覺蓬萊欠珮聲。玉階舞蹈謝旌節，生死向前山可穴。同時賜馬幷賜衣，御樓看帶弓刀發。馬前猛士三百人，金書左右紅旗新。司庖常膳皆得對，好事將軍封爾身。男兒生殺在手裏，營門老將皆憂死。曈曈白日當南山，不立功名終不還。
荆門行 王建
江邊行人暮悠悠，山頭殊未見荆州。峴亭西南路多曲，櫟林深深石鏃鏃。看炊紅米煮白魚，夜向雞鳴店家宿。南中三月蚊蚋生，黃昏不聞人語聲。生紗帷疎薄如霧，隔衣噆膚耳邊鳴。欲明不待燈火起，喚得官船過蠻水。女兒停客茆屋新，開門掃地桐花裏。犬聲撲撲寒溪煙，人家燒竹種山田。巴雲欲雨薰石熱，麋鹿度江蟲出穴。大蛇過處一山腥，野牛驚跳雙角折。斜分漢水橫千山，山青水綠荆門關。向前問箇長沙路，舊是屈原沈溺處。誰家丹旐已南來，逢著流人從此去。月明山鳥多不棲，下枝飛上高枝啼。主人念遠心不懌，羅衫臥對章臺夕。紅燭交橫各自歸，酒醒還是他鄉客。壯年留滯尚思家，況復白頭在天涯。
鏡聽詞 王建
重重摩挲嫁時鏡，夫壻遠行憑鏡聽。回身不遣別人知，人意丁寧鏡神聖。懷中收拾雙錦帶，恐畏街頭見驚怪。嗟嗟際際下堂階，獨自竈前來跪拜。出門願不聞悲哀，郎在任郎回未回。月明地上人過盡，好語多同皆道來。卷帷上牀喜不定，與郎裁衣失翻正。可中三日得相見，重繡錦囊磨鏡面。
行宮詞 王建
上陽宮到蓬萊殿，行宮巖巖遙相見。向前天子行幸多，馬蹄車轍山川遍。當時州縣每年修，皆留內人看玉案。禁兵奪得明堂後，長閉桃源與綺繡。開元歌舞古草頭，梁州樂人世嫌舊。官家乏人作宮戶，不泥宮牆斫宮樹。兩邊仗屋半崩摧，夜火入林燒殿柱。休封中岳六十年，行宮不見人眼穿。
羽林行 王建
長安惡少出名字，樓下劫商樓上醉。天明下直明光宮，散入五陵松柏中。百回殺人身合死，赦書尚有收城功。九衢一日消息定，鄉吏籍中重改姓。出來依舊屬羽林，立在殿前射飛禽。
射虎行 王建
自去射虎得虎歸，官差射虎得虎遲。獨行以死當虎命，兩人因疑終不定。朝朝暮暮空手回，山下綠苗成道徑。遠立不敢污箭鏃，聞死還來分虎肉。惜留猛虎着深山，射殺恐畏終身閑。
遠將歸 王建
遠將歸，勝未別離時。在家相見熱，新歸歡不足。去願車輪遲，回思馬蹄速。但令在舍相對貧，不向天涯金遶身。
尋橦歌 王建
人間百戲皆可學，尋橦不比諸餘樂。重梳短髻下金鈿，紅帽青巾各一邊。身輕足捷勝男子，繞竿四面爭先緣。習多依附攲竿滑，上下蹁躚皆著襪。翻身垂頸欲落地，却住把腰初似歇。大竿百夫擎不起，褭褭半在青雲裏。纖腰女兒不動容，戴行直舞一曲終。回頭但覺人眼見，矜難恐畏天無風。險中更險何曾失，山鼠懸頭猿挂膝。小垂一手當舞盤，斜慘雙蛾看落日。斯須改變曲解新，貴欲歡他平地人。散時滿面生顏色，行步依前無氣力。